Poematia et Epigrammata/XIV
Hic ubi per sudum sorberi mane videtur
     caerula caeruleis montibus unda maris,
effluat ut fretus ex oculis et Bruttius ora
	     Mamertinorum continuetur ager;
hic ubi, si quando defervescente procella
     obstruitur praeceps undique nube dies,
aerio nectens nebulosum ponte Peloron
     Scyllaeumque ingens arcus utrimque bibit;
	Italiae vocem licet hic audire parentis,
     hic oculis ipsam forte videre licet.
Nam septemgemino seu vespertina sub arcu,
     omnia sive inter caerula mane sedet,
«Restituit pietas» inquit «concordia servat
	     natorum, iunctis viribus, Italiam.
Fortia nempe egi; sum fortia passa: resurgo:
     magnum est id quod eram, maius id est quod ero.»